Andrew Cuomo
Andrew Cuomo (rođen 6. decembra 1957) američki je političar, 56. po redu guverner američke savezne države New York od 2011. do 2021. Član je Demokratske stranke. Prethodno je vršio dužnosti ministra za urbanizam i urbani razvoj SAD-a od 1997. do 2001. Nakon toga postavljen je na mjesto državnog pravobranioca New Yorka od 2007. do 2010. Njegov otac Mario Cuomo bio je 52. guverner države New York, a brat Chris radio je kao novinar na CNN-u. Cuomo je rođen u New York Cityu, diplomirao je na Fordham University i pravo na Albany Law School i Union University, New York. Karijeru je započeo radeći kao menadžer kampanje za svog oca, zatim kao pomoćni okružni tužilac u New Yorku prije nego što je ušao u privatnu pravnu praksu. Osnovao je Stambeno udruženje za manje privilegovane (HELP USA) i postavljen je za predsjednika Udruženja za brigu o njujorškim beskućnicima, na mjestu koje je obavljao od 1990. do 1993. Cuomo se 1993. pridružio Clintonovoj administraciji kao pomoćnik sekretara za planiranje i razvoj pri Odjeljenju za stanovanje i urbani razvoj Sjedinjenih Država. Od 1997. do 2001. godine obavljao je dužnost Sekretara za stambeni i urbanistički razvoj. Na izborima za državnog tužioca u New Yorku 2006., Cuomo je izabran za Državnog advokata New Yorka. 2010. godine pobijedio je na gubernatorskim izborima i postao guverner New Yorka, a dva puta je izabran nakon pobjeda na izborima protiv liberalnih izazivača Zephyr Teachouta 2014. i Cynthia Nixon 2018. Za vrijeme njegovog mandata, Cuomo je nadgledao donošenje zakona kojim se u New Yorku legalizirao istospolni brak; stvaranje američkog klimatskog saveza, grupe država posvećenih borbi protiv klimatskih promjena slijedeći odredbe pariskog klimatskog sporazuma; usvajanje najstrožeg zakona o kontroli vatrenog oružja (NY SAFE Act); Zakon o jeftinijim medicinskim uslugama tojest proširenje Medicaida; novi porezni zakonik koji je podigao poreze za bogate i snizio poreze za srednju klasu; plaćeni porodični dopust; povećanje minimalne plaće; jednakost plaća; i zakonodavstvo kojim se legalizuje medicinska marihuana.